钦定古今图书集成/明伦汇编/官常典/第572卷 > 张庭瑞
## 钦定古今图书集成/明伦汇编/官常典/第572卷 > 张庭瑞

按《元史张庭珍传》：“庭珍弟庭瑞，字天表，幼以功业自
许，兵法、地志、星历、卜筮无不推究。以宿卫从宪宗伐
蜀，为先锋。中统二年，授元帅府参议，留戍青居。诸军
攻开州、达州，庭瑞将兵筑城虎啸山，扼二州路。宋将
夏贵以师数万围之，城当炮皆穿，筑栅守之。栅坏，乃
依大树，张牛马皮以拒炮。贵以城中人饮于涧外，绝”
其水。庭瑞取人畜溲沸煮之，泻土中以泄臭。人日饮
数合，唇皆疮裂。坚守逾月，援兵不敢进。庭瑞度宋兵
稍懈，三分其兵，夜劫贵营。宋兵惊溃，杀都统栾俊、雍
贵、胡世雄等五人，斩千馀级，庭瑞亦被伤数处。以功
授奉议大夫、知高唐州，改濮州尹，迁陜西四川道按
察副使。政过于猛，上官弗便，陷以罪。徙四川屯田经
略副使、东西川行枢密院，发兵围重庆。朝廷知庭瑞
练习军事，换成都总管，佩虎符，舟楫、兵仗、粮储皆倚
以办。蜀平，升诸蛮夷部宣慰使，甚得蛮夷心。碉门羌
与妇人老幼入市争价，杀入碉门鱼通司，系其人。羌
酋怒，断绳桥，谋入劫之。鱼通司来告急，左丞汪惟正
问计，庭瑞曰：“羌俗暴悍，以斗杀为勇。今如蜂毒一人而即以门墙之寇，待之不可。宜遣使往谕祸福，彼悟，
当自回矣。”惟正曰：“使者无过于君。”遂从数骑抵羌界，
羌陈兵以待。庭瑞进前，语之曰：“杀人偿死羌，与中国
之法同。有司系诸人，欲以为见证耳，而汝即肆无礼，
如行省闻于朝，召近郡兵，空汝巢穴矣。”其酋长弃枪
弩罗拜曰：“我近者生裂羊脾。卜之，视肉之文理何如
则吉。”其兆曰：“有白马将军来，可不劳兵而罢。今公马
果白，敢不从命！”乃论杀人者，馀尽纵遣之。遂与约，自
今交市者以碉门为界，无相出入。官买蜀茶，增价鬻
于羌，人以为患。庭瑞更变引法，使每引纳二缗，而付
文券与民，听其自市于羌，羌、蜀便之。先时运粮由杨
山溯江，往往覆陷，庭瑞始立屯田，人得免患。都掌蛮
叛，蛮善飞枪，联松枝为牌自蔽。行省命庭瑞讨之。庭
瑞所射矢出，其牌半簳，蛮惊曰：“何物弓矢，如此之力！”
即请服，惟斩其酋兰德酉等十馀人，而招复其馀民。
授叙州等处蛮夷部宣抚使，改潭州路总管。时湖广
省臣方剥民为功，庭瑞知不可拒，乃辞归关中。三年
思成都，遂从汉中分家奴往居焉，以疾卒。庭瑞初屯
青居，其土多橘。时中州艰，得蜀药，其价倍常。庭瑞课
闲卒日入橘皮若干升储之，人莫晓也。贾人有丧其
资不能归者，人给橘皮一石，得钱以济，莫不感之。家
有爱妾，一日见老人与之语，乃其父也。妾以告。庭瑞
召视之，其貌甚似，问：“欲得汝女归耶？”其人以为幸侍
左右，非敢求与归。庭瑞曰：“汝女居吾家不过群婢，归
嫁则良人矣。”尽取奁装书券还之，时人以为难。